Radebe: ‘Nkandla-opgraderings was nodig’Jeff Radebe. Foto: Twitter Jeff Radebe, minister van justisie, sê alle veiligheidsmaatreëls wat deur die veiligheidsgroepering voorgestel en deur die departement van openbare werke geïmplementeer is by president Jacob Zuma se privaatwoning in Nkandla was nodige veiligheidsopgraderings. “Die keermuur, kraal en waterloop, swembad en reservoir en akkommodasie vir die veiligheidspersoneel en besoekers was noodsaaklike veiligheidsmaatreëls wat fisiese veiligheid en die doeltreffende werking van veiligheidstoerusting verseker,” het Radebe aan verslaggewers in Pretoria gesê. “Dit is kritiek om betyds veiligheidsdienste aan die president te lewer.” Thuli Madonsela, openbare beskemer, het egter in haar verslag oor Nkandla bevind dat president Zuma en sy gesin onbehoorlik bevoordeel is deur die opgraderings. Madonsela het voorgestel dat Zuma ŉ gedeelte van die koste van R246 miljoen wat nie met veiligheid verband hou nie, moet terugbetaal. Radebe sê Madonsela se verslag het die belangrike bevindingings van die regering se eie ondersoek na Nkandla bevestig. Radebe het erken dat daar elemente van wanadministrasie, korrupsie en onbevoegdheid was met die uitvoering van die opgraderings by Nkandla. Lees Maroela Media se omvattende nuuskommentaar oor die OB se verslag hier. Lees ook: DA wil Zuma laat vervolg oor Nkandla Nkandla-verslag vrygestel